LV Eiropas Savienības Oficiālais Vēstnesis C 69/10

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2012/C 69/08

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“ACEITUNA ALOREÑA DE MÁLAGA”

EK Nr.: ES-PDO-0005-0785-03.08.2009

AĢIN ( ) ACVN ( X )

1. Nosaukums:

“Aceituna Aloreña de Málaga”

2. Dalībvalsts vai trešā valsts:

Spānija

3. Lauksaimniecības produkta vai pārtikas produkta apraksts:

3.1. Produkta veids:

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1):

Apstrādātas galda olīvas, kas iegūtas no veseliem “Aloreña” šķirnes olīvkoka (Olea europea L.) augļiem, kuras novāktas atbilstošā gatavības pakāpē, pirms tās maina krāsu, iešķeltas, padarītas maigākas sālījumā dabiskās fermentācijas procesā un apstrādātas ar timiānu, fenheli, ķiplokiem un pipariem vai šo augu ekstraktiem proporcionāli no 1–3 %. Šīs apstrādes pamatā ir senču paražas, kuras gadu gaitā ir nodotas no paaudzes paaudzē.

Trijiem olīvu “Aceituna Aloreña de Málaga” veidiem, verdes frescas (svaigām zaļajām), tradicionales (tradicionālajām) un curadas (gatavinātajām), ir kopīgas fizikāli ķīmiskās īpašības, kas tiek iegūtas, gatavojot olīvas ar paņēmienu, ko izmanto vienīgi tajā teritorijā, kurā tās tiek audzētas un apstrādātas:

a) olīvas tiek gatavinātas sālījumā. Zems oleuropeīna saturs nozīmē, ka, lai noņemtu rūgtumu, tām nav nepieciešama apstrāde ar kaustisko sodu, tāpēc tās tiek padarītas maigākas tikai ar ūdeni un sāli, pievienojot timiānu, fenheli, ķiplokus un piparus. Olīvas ir svaigas, un pēc gatavināšanas tās ir dažādā fermentācijas pakāpē;

b) brīvs kauliņš, kas viegli atdalās no mīkstuma. Šāda īpašība galda olīvām ir ļoti pieprasīta;

c) attiecībā uz iekšējām īpašībām degustētāju žūrijas ir augsti novērtējušas šo augļa mīkstuma un kauliņa attiecību, viendabīgumu, kā arī kraukšķīgo stingras konsistences mīkstumu;

d) tā kā šīs olīvas netiek apstrādātas ar sārmu, tās izceļas ar to, ka tām tiek saglabāta miziņa un šķiedraina struktūra;

e) attiecībā uz smaržu/garšu degustētāju žūrijas dažādās organoleptiskajās pārbaudēs ir devušas pozitīvu novērtējumu to apstrādei ar garšvielām, uzsverot tādas īpašības kā aromātu un sabalansēto sāls daudzumu, kas atbilst to viegli rūgtenajai garšai (raksturīgi bezsārma pagatavošanas metodei). Rūgtenums ir atkarīgs no olīvu fermentācijas pakāpes, un svaigas zaļās olīvas parasti ir rūgtākas nekā olīvas, kas izgājušas pilnu fermentācijas procesu.

Atkarībā no izmantotās fermentācijas metodes “Aceituna Aloreña de Málaga” apstrādes rezultātā var iegūt trīs skaidri atšķiramus produktus.

1. “Aceituna Aloreña de Málaga”verde fresca (svaigas zaļās):

Olīvas iešķeļ, uzreiz pēc tam pilda traukos un novieto vēsā vietā, kur tās var uzglabāt tik ilgi, kamēr nemainās šāda veida olīvām raksturīgās organoleptiskās un fizikāli ķīmiskās īpašības, vai aukstuma telpās, kur tās tiek turētas temperatūrā, kas nav augstāka par 15 °C, un šajos apstākļos tās var turēt tik ilgi, kamēr nemainās šādi gatavotām olīvām raksturīgās organoleptiskās un fizikāli ķīmiskās īpašības. Pēc olīvu iešķelšanas un ievietošanas sālījumā tās iepako ne agrāk kā pēc trim dienām.

Organoleptiskās īpašības

Svaigas zaļās olīvas ir gaiši zaļā krāsā ar ļoti patīkamu smaržu, kas atgādina zaļus augļus un zāli un atsauc atmiņā svaigumu un pēdējo ražu. Tāpat ir jūtamas to gatavošanā izmantotās raksturīgās garšvielas. Olīvām ir stingra konsistence, un tāš ir kraukšķīgas, to mīkstums viegli atdalās no kauliņa un pēc sakošļāšanas mutē paliek miziņas atliekas. Pie pamatgaršām jāmin raksturīgais rūgtenums, tomēr atkarībā no izmantotajām garšvielām dažreiz ir jūtams sāļums, kā arī pikantums un asums, kas īpaši labi uztverams ar aukslējām.

2. “Aceituna Aloreña de Málaga”tradicional (tradicionālās):

Pēc piegādes, šķirošanas un iešķelšanas šīs olīvas pilda traukos un novieto telpās bez gaisa kondicionēšanas, kur tās tiek uzglabātas vismaz 20 dienas pirms iepakošanas patēriņam. Šādos apstākļos tās var uzglabāt, ja vien nemainās šādi gatavotām olīvām raksturīgās organoleptiskās un fizikāli ķīmiskās īpašības.

Organoleptiskās īpašības

Tradicionāli apstrādātām olīvām ir bāla zaļgani dzeltena nokrāsa, ne tik intensīva kā svaigu zaļo olīvu krāsa. Tām ir drīzāk svaigu augļu un gatavošanā izmantoto garšvielu smarža, nevis svaigas zāles nianses, kas raksturīgas svaigajām zaļajām olīvām. Mazāk stingras pēc konsistences – tās saglabā kraukšķīgumu, mīkstums viegli atdalās no kauliņa, un miziņa nesadalās. Šīs olīvas ir viegli rūgtenas, ar mazāk jūtamu pikantumu un asumu nekā svaigām zaļajām olīvām.

3. “Aceituna Aloreña de Málaga”curada (gatavinātās):

Pēc piegādes un mazgāšanas veselas olīvas tiek pildītas fermentēšanas tvertnēs un gatavinātas vismaz 90 dienas pirms iepakošanas. Šādos apstākļos tās var uzglabāt, ja vien nemainās šādi gatavotām olīvām raksturīgās organoleptiskās un fizikāli ķīmiskās īpašības.

Organoleptiskās īpašības

Gatavinātās olīvas ir dzeltenbrūnā krāsā un smaržo pēc gataviem augļiem un svaigas zāles. Ir jūtams šai olīvu gatavošanas un gatavināšanas metodei raksturīgais pienskābes aromāts un fermentācijas procesā radušās nianses. To konsistence nav tik stingra, un tās nav tik kraukšķīgas, mīkstums viegli atdalās no kauliņa, un pēc sakošļāšanas mutē paliek miziņas atliekas. Tām ir skāba garša, mutē tās zaudē rūgtenumu un tām ir pikanta pēcgarša.

Olīvām, kas klasificētas ar cilmes vietas nosaukumu “Aceituna Aloreña de Málaga” noteikti būs augstākās kvalitātes olīvas, vai tām būs izcila kvalitāte:

Augstākās kvalitātes olīvas: šajā kategorijā ietilpst “Ekstra” šķiras olīvas saskaņā ar tehniskajiem noteikumiem par galda olīvu tirdzniecību, kuru izmērs ir 140–200.

Izcilas kvalitātes olīvas: šajā kategorijā ietilpst “I” klases olīvas saskaņā ar tehniskajiem noteikumiem par galda olīvu tirdzniecību, kuru izmērs ir 140–260.

Organoleptisko īpašību novērtēšanas metode pamatojas uz COI/OT/NC Nr. 1. Galda olīvām piemērojamais tirdzniecības standarts ir COI/OT/NC Nr. 1, 2008. Galda olīvu sensoriskās analīzes metode, pamatojoties uz Kordobas Universitātes Pārtikas zinātnes un tehnoloģijas departamenta pētījumiem (Departamento de Bromatología y tecnologia de los Alimentos de la Universidad de Córdoba), ir izklāstīta kvalitātes un procedūras uzraudzības iestādes rokasgrāmatā.

3.3. Izejvielas (tikai pārstrādātiem produktiem):

Nav piemērojams

3.4. Dzīvnieku barība (tikai dzīvnieku izcelsmes produktiem):

Nav piemērojams

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Noteiktajā ģeogrāfiskajā apgabalā ir jāveic visi ražošanas procesa posmi: izejvielu ražošana, produkta apstrāde un galīgā iepakošana.

Iepakošana tiek veikta, saņemot pasūtījumu, un olīvas pirms to iepakošanas tiek turētas tvertnēs vismaz trīs dienas. Vietējam apgabalam raksturīgās garšvielas olīvām tiek pievienotas iepakošanas posmā. Tas, ka produkts ātri bojājas, tā īpatnības un pagatavošanas metode nozīmē, ka iepakošana vienmēr jāveic ACVN “Aceituna Aloreña de Málaga” ražošanas un gatavošanas ģeogrāfiskajā zonā, lai iegūtu un saglabātu “Aloreña” olīvu organoleptiskās īpašības līdz olīvu laišanai tirgū.

3.6. Īpaši noteikumi griešanai, rīvēšanai, iepakošanai u. c.:

Iepakojuma pamatā ir kategorijas, kas noteiktas tehniskajos un veselības aizsardzības noteikumos. Šajā saistībā ar cilmes vietas nosaukumu “Aceituna Aloreña de Málaga” klasificētām olīvām noteikti būs augstākā vai izcila kvalitāte.

Lai pagarinātu tirdzniecības periodu, olīvas var apstrādāt, piemēram, pasterizēt vai iesaiņot vakuumiepakojumā vai kontrolētas atmosfēras iepakojumā ar noteikumu, ka gala produkts saglabā savas oriģinālās organoleptiskās un fizikālās īpašības.

3.7. Īpaši noteikumi marķēšanai:

Nosaukums “Aceituna Aloreña de Málaga” jānorāda uz etiķetes. Uz iepakojumiem ir jābūt numurētiem kvalitātes zīmogiem, kurus piešķir pārvaldības iestāde.

Uz etiķetes jānorāda olīvu veids: svaigas zaļās, tradicionālās vai gatavinātās.

4. Precīza ģeogrāfiskā apgabala definīcija:

Ražošanas zona atrodas Malagas provinces dienvidaustrumos un kopā aptver 19 pašvaldības: Alhaurín de la Torre, Alhaurín el Grande, Almogía, Álora, Alozaina, Ardales, El Burgo, Carratraca, Cártama, Casarabonela, Coín, Guaro, Málaga, Monda, Pizarra, Ronda, Tolox, El Valle de Abdalajís un Yunquera.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Dabiski izveidojusies Guadalhorce komarka (Sierra de las Nieves un Valle del Guadalhorce) ietilpst Cordilleras Béticas kalnu grēdas apgabalā. Guadalhorce upi un ieleju norobežo virkne kalnu grēdu un pauguru. Šī kalnu sistēma nozīmē to, ka ražošanas apgabals ir skaidri noteikts, un vienīgais atvērums ir pie Guadalhorce upes grīvas.

Komarkā valda jaukta veida klimats – kontinentālais un Vidusjūras baseinam raksturīgais klimats, kas veido izteikti savdabīgu mikroklimatu, ļaujot audzēt ļoti daudzveidīgas kultūras, sākot ar tropu zonai raksturīgajām, piemēram, avokado, līdz labības ražošanai, kas raksturīga lauksaimniecībai līdzenumos. Šajā vidē olīvas lielākoties aug sausajās zonās nogāzēs un kalnos, kas ieskauj ieleju; tam, kā arī maigajam klimatam cita starpā ir izšķiroša ietekme uz galīgā produkta īpašībām, ražas novākšanas datumu un koka īpašībām.

Zemes reljefs ir ļoti nelīdzens, un olīvu birzis atrodas nogāzēs ap Guadalhorce ieleju, kuru skaidri norobežo un ieskauj kalnu grēda. Līdz ar to olīvkoki šeit aug samērā mazauglīgā un nabadzīgā augsnē un nav tik ražīgi kā to šķirņu olīvkoki, kurus audzē kultivētā lauksaimniecības zemē; šai šķirnei raksturīga zemas ražība, bet šīs šķirnes olīvas nes augļus, kuru kvalitāte ir nepārspēta.

No agrotehniskajiem paņēmieniem, kuras izmanto olīvu audzēšanai Guadalhorce ielejā, vislielākā ietekme uz galīgā produkta īpašībām ir atzarošanai, un tā ir ievērojama ar savu apjomu un kokam izveidotā vainaga galīgo formu. Ar šo atzarošanas metodi izgriež jaunākos zarus, bet atstāj koka galvenos zarus, veidojot koka vainagu vīna glāzei līdzīgā izskatā, tā ka zari ir retināti un līdz ar to labi izmgaismoti, un nogriežot lielāko daļu no sekundārajiem zariem. Tas olīvkoka vainagam piešķir ļoti savdabīgu formu, kas atgādina vīnaglāzi.

Olīvu gatavošanas process ietver dažādus apstrādes veidus rūgtenuma noņemšanai, kā arī apstrādi ar garšvielām. Šā procesa pamatā ir senas paražas, kuras laika gaitā tiek nodotas no paaudzes paaudzē. Šī metode praktiski ir tāda pati kā senāk, kas padara to ļoti atšķirīgu un unikālu apgabalam, kurā ir radies šis produkts.

5.2. Produkta specifika:

1. Oleuropeīna saturs. Oleuropeīns ir polifenols, kurš olīvām piešķir rūgtenumu un kura daudzums “Aceituna Aloreña de Málaga” sastāvā ir aptuveni 103 mg uz vienu kilogramu, kas nozīmē to, ka olīvas var darīt maigākas, izmantojot tikai noturēšanu sālījumā. Rūgtenums izzūd jau pēc 48 stundām.

2. Olīvām ir nesaistīts kauliņš, kas viegli atdalās no mīkstuma. Saskaņā ar komarkas vietējo tradīciju ražas novākšanas laiku nosaka, pārgriežot olīvas vidū, lai redzētu, vai mīkstums viegli atdalās no kauliņa; ja tā ir, tad tas nozīmē, ka ir piemērotākais laiks olīvu novākšanai. Šāda galda olīvu īpašība ir ļoti pieprasīta un piemīt tikai dažām šķirnēm.

3. Mīkstuma un kauliņa attiecība vismaz 3:1 galda olīvām ir viena no augstākajām.

4. “Aceituna Aloreña de Málaga” izmērs ir no 140 līdz 260, kas pēc diapazona tās klasificē “Ekstra” kategorijā saskaņā ar 3.2.1. punktu “Kvalitatīvā klasifikācija” pēc standarta COI/OT/NC Nr. 1. Tradicionāli gan ražotāji, gan patērētāji šo rādītāju vērtē ļoti augstu, un, lai to panāktu, audzēšanas praksē ir nostiprinājušās noteiktas īpatnības.

5. Dažāda veida “Aceituna Aloreña de Málaga” organoleptiskais apraksts: 5.1. Svaigas zaļās olīvas Svaigas zaļās olīvas parasti ir gaiši zaļā krāsā ar ļoti patīkamu smaržu, kas atgādina zaļus augļus un zāli un atsauc atmiņā svaigumu un pēdējo ražu. Tāpat ir jūtamas to gatavošanā izmantotās raksturīgās garšvielas. Olīvām ir stingra konsistence, un tās ir kraukšķīgas, augļu mīkstums viegli atdalās no kauliņa, un pēc sakošļāšanas mutē paliek miziņas atliekas. Pie pamatgaršām jāmin raksturīgais rūgtenums, tomēr atkarībā no izmantotajām garšvielām dažreiz ir jūtams sāļums, kā arī pikantums un asums, kas īpaši labi uztverams ar aukslējām. 5.2. Tradicionālās olīvas Tradicionāli ar garšvielām apstrādātām olīvām ir bāla zaļgani dzeltena nokrāsa, ne tik intensīva kā svaigu zaļo olīvu krāsa. Tām ir drīzāk svaigu augļu un gatavošanā izmantoto garšvielu smarža, nevis svaigas zāles nianses, kuras raksturīgas svaigām zaļajām olīvām. Lai gan to konsistence nav tik stingra, tās saglabā savu kraukšķīgumu, mīkstums viegli atdalās no kauliņa, un miziņa nesadalās. Šīs olīvas ir viegli rūgtenas, ar mazāk jūtamu pikantumu un asumu nekā svaigām zaļajām olīvām. 5.3. Gatavinātās olīvas Gatavinātās olīvas ir dzeltenbrūnā krāsā un smaržo pēc gataviem augļiem un svaigas zāles. Ir jūtams šai olīvu gatavošanas un gatavināšanas metodei raksturīgais garšvielu aromāts un skābenuma nianses. To konsistence nav tik stingra, un tās nav tik kraukšķīgas, mīkstums viegli atdalās no kauliņa, un pēc sakošļāšanas mutē paliek miziņas atliekas. Tām ir skābena garša, ēdot mutē tās zaudē rūgtenumu, un tām ir pikanta pēcgarša.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Kā paskaidrots iepriekš, olīvkoki ir ļoti jutīgi pret vides apstākļiem, kādos tos audzē un apstrādā. Tie ir ļoti vispusīgi un spēj pielāgoties apkārtējiem apstākļiem. Šajā saistībā ir jānorāda, ka “Aloreña” olīvu ražošanas apgabalu skaidri norobežo kalnu grēda, kas nosaka tās īpatnības saistībā ar klimatu, augsni un lauksaimniecības zemes izvietojumu. Apvienojot to ar vietējo iedzīvotāju zināšanām, tiek ražotas galda olīvas, kas izceļas starp citām, kuras pieejamas tirgū.

Oleuropeīna saturs olīvās “Aceituna Aloreña de Málaga” ir viena no īpašībām, kura ir visvairāk ietekmējusi šāda veida olīvu gatavošanu. Šī polifenola pazeminātais saturs nozīmē, ka olīvas var padarīt maigākas dažu dienu laikā, izmantojot vienkāršu sālīšanas metodi. Tādēļ arī olīvas tiek iešķeltas, lai sālījums vieglāk iekļūtu mīkstumā un iedarbotos uz ķīmisko savienojumu, kas nosaka olīvu rūgtenumu.

Olīvu “Aceituna Aloreña de Málaga” turēšana sālījumā nodrošina produktam stingru konsistenci un šķiedrainumu, jo, neizmantojot kaustisko sodu, netiek zaudēts svaigu augļu šķiedrainums. Šķiedraino struktūru ietekmē arī augsnes veids, kurā olīvas aug: parasti mazauglīgā zemē kalnainos apvidos.

Vieglumam, ar kādu kauliņš atdalās no augļiem, kuru vietējie iedzīvotāji sauc par hueso flotante, ir bijusi izšķirošā ietekme olīvu “Aceituna Aloreña de Málaga” gatavošanā. Šī īpašība nozīmē, ka olīvas var iešķelt gatavošanas laikā, atstājot kauliņu brīvu mīkstuma iekšpusē. Lai izlemtu, vai olīvas ir nogatavojušās ražas novākšanai, vietējie tradicionāli iegrieza olīvu vidū, un, ja to varēja pārdalīt divās daļās, tad tas norādīja, ka ražas novākšanu var sākt.

Unikālā olīvu “Aceituna Aloreña de Málaga” garša un smarža ir cieši saistīta arī ar to gatavošanas metodi, kas šim izcelsmes apgabalam ir unikāls cilvēkfaktors, jo gadu gaitā ir saglabātas senču paražas, tiek izmantotas tradicionālās garšvielas, kas ir vietējo aromātisko augu kombinācija, kurus parasti izmanto olīvu apstrādei šajā ģeogrāfiskajā apgabalā (timiāns, fenhelis, pipari un ķiploki) un kas vēsturiski ir audzēti vai ievākti šajās komarkās, lai gan tie varētu nākt arī no vietām.

Olīvu “Aceituna Aloreña de Málaga” izmērs ir vēl viena ļoti iecienīta un augsti vērtēta šā produkta īpašība. Lai iegūtu šāda lieluma olīvas, lauksaimniekiem ir jāievēro vietējās vainaga veidošanas metodes, kas apgabalam ir tipiskas un stingri noteiktas, lai iegūtu regulāri apaļas formas retinātu vainagu ar labi izgaismotiem zariem. Šādai audzēšanas praksei ir arī ietekme uz mīkstuma un kauliņa attiecību, kuru degustētāju žūrijas ir atzinušas par lielisku.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts)

Pilns produkta specifikācijas teksts ir pieejams:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_aceituna.pdf

vai Reģionālās lauksamniecības un zivsaimniecības ministrijas mājas lapā

(http://www.juntadeandalucia.es/agriculturaypesca/portal), sekojot navigācijas ceļam Industrias Agroalimentarias > Calidad y Promoción > Denominaciones de Calidad > Otros productors; specifikācijas atrodas zem nosaukuma Quality Designation.

(1) OV L 93, 31.3.2006., 12. lpp.